

 LATVIJAS REPUBLIKAS

DAUGAVPILS PILSĒTAS DOME

Reģ. Nr. 90000077325, K. Valdemāra iela 1, Daugavpils, LV-5401, tālrunis 65404344, 65404346, fakss 65421941

e-pasts: info@daugavpils.lv www.daugavpils.lv

**LĒMUMS**

Daugavpilī

2017.gada 13.aprīlī Nr.**191**

(prot.Nr.8, 49.§)

**Par grozījumiem Daugavpils pilsētas domes 09.12.2010. lēmumā Nr.750 “Par nekustamā īpašuma Rīgas ielā 22A, Daugavpilī, nodošanu bezatlīdzības lietošanā valsts sabiedrībai ar ierobežotu atbildību “Daugavpils teātris””**

Pamatojoties uz likuma “Par pašvaldībām” 14.panta otrās daļas 3.punktu, 15.panta pirmās daļas 5.punktu, 21.panta pirmās daļas 27.punktu, Publiskas personas finanšu līdzekļu un mantas izšķērdēšanas novēršanas likuma 5.panta otrās daļas 5.punktu, trešo un sesto daļu,

ņemot vērā 2015.gada 6.janvārī starp Latvijas Republikas Kultūras ministriju un Valsts sabiedrību ar ierobežotu atbildību “Daugavpils teātris” (turpmāk – VSIA „Daugavpils teātris”) noslēgto līdzdarbības līgumu ar kuru Kultūras ministrija deleģējusi VSIA “Daugavpils teātris” šādus valsts pārvaldes uzdevumus: radīt un darīt pieejamas plašai Latvijas sabiedrībai daudzveidīgas un kvalitatīvas profesionālās teātra mākslas izrādes; iestudēt latviešu mūsdienu dramaturģijas un literatūras darbus; ar teātra mākslas starpniecību veicināt nacionālās identitātes un latviešu valodas kultūras nostiprināšanu; veicināt jaunradi, radošus eksperimentus un starpnozaru sadarbību; īstenot izglītojošas un sociālas programmas sabiedrības izglītošanai un integrācijas procesu veicināšanai; ar teātra mākslas starpniecību sekmēt bērnu un jauniešu personības veidošanos; popularizēt Latvijas teātra mākslas sasniegumus ārvalstīs un apgūt starptautisko pieredzi teātra mākslas jomā; vākt, uzkrāt un analizēt kultūras informāciju teātra mākslā un nodrošināt tās pieejamību sabiedrībai (turpmāk – deleģēšanas līgums);

VSIA “Daugavpils teātris” 2017.gada 30.marta vēstuli Nr.60 ar lūgumu atļaut nodot nekustamā īpašuma telpas Rīgas ielā 22A, Daugavpilī (turpmāk – īpašums) atlīdzības lietošanā trešajām personām mērķiem, kas nav tieši kultūras pakalpojumi, bet ir neatraujami saistāmi ar kultūras institūcijas darbību (piemēram, kafejnīcas),

Eiropas Komisijas lēmumu praksi (skat. Eiropas Komisijas lēmuma lietā Nr.N 293/2008 30.punktu un Eiropas Komisijas lēmuma Nr.N122/2010 16.punkta 4.apakšpunktu), kur noteikts, ka tādas darbības kultūras centros kā kafejnīcas un restorāni nav tieši kultūras pakalpojumi, bet neatņemama modernas kultūras institūcijas pakalpojuma daļa, turklāt bieži vien ieņēmumi no šādām darbībām nesedz ar kultūras pakalpojuma īstenošanu saistītās izmaksas, līdz ar to šādu darbību īstenošana netiek uzskatīta par saimniecisko darbību pati par sevi un uz to neattiecina komercdarbības atbalsta kontroles nosacījumus, jo ieņēmumi no šādām darbībām nesedz kopējās infrastruktūras uzturēšanas izmaksas;

ņemot vērā Eiropas Savienības 2016.gada 19.jūlija Oficiālā Vēstneša 59.sējuma 207.punktā noteikto, ka, ja infrastruktūru izmanto galvenokārt tikai nesaimnieciskajai darbībai, valsts atbalsta noteikumi uz attiecīgo finansējumu var vispār neattiekties ar nosacījumu, ka saimnieciskā darbība ir vienīgi papildinoša, tas ir, šī darbība ir tieši saistīta ar infrastruktūras ekspluatāciju un tai nepieciešama vai nesaraujami saistīta ar tās galveno nesaimniecisko izmantojumu. Šajā kontekstā infrastruktūras saimniecisko izmantojumu var uzskatīt par papildinošu, ja šai darbībai ik gadu atvēlētā jauda nepārsniedz 20% no infrastruktūras kopējās gada jaudas;

lai nodrošinātu, ka tiek izpildītas visas komercdarbības atbalsta kontroles prasības, ienākumiem, kas tiks gūti no minētajām saimnieciskajām darbībām īpašumā, jābūt novirzītiem deleģēto valsts pārvaldes uzdevumu īstenošanai;

ja īpašums tiek izmantots citas saimnieciskās darbības veikšanai, kas nav tieši saistāma ar modernas kultūras institūcijas darbību, tad pašvaldības nekustamo īpašumu nodošana bezatlīdzības lietošanā, kuros tiks veikta arī cita veida saimnieciskā darbība, kvalificējas kā komercdarbības atbalsts un šādu atbalstu ir iespējams sniegt tikai ievērojot komercdarbības atbalsta kontroles regulējumu,

ņemot vērā Daugavpils pilsētas domes Finanšu komitejas 2017.gada 6.aprīļa sēdes protokolu Nr.9, atklāti balsojot: PAR – 11 (V.Bojarūns, J.Dukšinskis, P.Dzalbe, A.Gržibovskis, N.Ignatjevs, R.Joksts, J.Lāčplēsis, N.Petrova, D.Rodionovs, A.Samarins, J.Zaicevs), PRET – nav, ATTURAS – nav, **Daugavpils pilsētas dome nolemj:**

1. Izdarīt Daugavpils pilsētas domes (turpmāk – Dome) 2010.gada 9.decembra lēmumā Nr.750 “Par nekustamā īpašuma Rīgas ielā 22A, Daugavpilī, nodošanu bezatlīdzības lietošanā valsts sabiedrībai ar ierobežotu atbildību “Daugavpils teātris”” (turpmāk – Lēmums) šādus grozījumus:

1.1. Papildināt Lēmumu ar 6.1 un6.2 punktu šādā redakcijā:

“6.1 Domei ir tiesības bez atlīdzības izmantot īpašumu vai tā daļu savām vajadzībām, saskaņojot ar VSIA “Daugavpils teātris”.

6.2 VSIA “Daugavpils teātris” ir tiesības, iepriekš saskaņojot ar Domi, īpašumā veikt papildinošo saimniecisko darbību ar nosacījumu, ka:

6.21. saimnieciskā darbība cieši saistīta ar VSIA “Daugavpils teātris” deleģēto valsts pārvaldes uzdevumu īstenošanu vai bezatlīdzības lietošanā nodotā nekustamā īpašuma ekspluatāciju un kalendāra gada ietvaros tā nedrīkst pārsniegt 20% no īpašumam nepieciešamajiem gada uzturēšanas izdevumiem;

6.22. no saimnieciskās darbības gūtie ienākumi tiek novirzīti VSIA “Daugavpils teātris” deleģēto valsts pārvaldes funkciju īstenošanai un īpašuma uzturēšanai;

6.23. VSIA “Daugavpils teātris” grāmatvedības uzskaitē nodala ar saimniecisko darbību nesaistītu naudas plūsmu (valsts deleģētie uzdevumi) no saimnieciskās darbības naudas plūsmas un atbilstoši normatīvajiem aktiem par grāmatvedības uzskaiti nodrošina Daugavpils pilsētas domei informācijas pieejamību;

6.24. VSIA “Daugavpils teātris” līdz tekošā gada 15.aprīlim iesniedz pārskatus Domei par ieņēmumiem no īpašumā veiktās saimnieciskās darbības iepriekšējā gadā”.

1.2. Papildināt Lēmuma 8.punktu aiz vārda „līgumu” ar vārdiem “un vienošanos par līguma pagarināšanu”.

1.3. Aizstāt Lēmuma 9.punktā vārdus “izpilddirektores vietnieks” ar vārdu “izpilddirektors”.

Domes priekšsēdētājs  *(personiskais paraksts)* J.Lāčplēsis